

ОБЯСНИТЕЛЕН МЕМОРАНДУМ

1. КОНТЕКСТ НА ПРЕДЛОЖЕНИЕТО

• Основания и цели на предложението

Европейският банков орган (ЕБО) бе създаден с Регламент (ЕС) № 1093/2010. В съответствие с член 7 от посочения регламент ЕБО е със седалище в Лондон, Обединеното кралство.

На 29 март 2017 г. Обединеното кралство уведоми Европейския съвет за намерението си да напусне Съюза по силата на член 50 от Договора за Европейския съюз.

На 20 ноември 2017 г. останалите 27 държави членки, в рамките на заседанието на Съвета по общи въпроси (по член 50), избраха Париж, Франция, за ново седалище за Европейския банков орган.

2. ПРАВНО ОСНОВАНИЕ, СУБСИДИАРНОСТ И ПРОПОРЦИОНАЛНОСТ

• Правно основание

Поради това че измененият акт се основава на член 114 от Договора за функционирането на Европейския съюз („ДФЕС“), актът за изменение следва също да се опира на тази основа.

• Избор на инструмент

Целта на настоящото предложение е изменение на Регламент (ЕС) № 1093/2010. Поради това се предлага съответното изменение да бъде под формата на регламент за изменение.

• Субсидиарност и пропорционалност

Въпросът за седалището на агенцията попада в обхвата на изключителната компетентност на Съюза. Мярката е пропорционална на целта на предложението за регламент, а именно да се потвърди новото седалище на агенцията в рамките на Регламент (ЕС) № 1093/2010.

3. ОТРАЖЕНИЕ ВЪРХУ БЮДЖЕТА

Смяната на седалището на Европейския банков орган ще има отражение върху бюджета, по-специално предвид разходите, свързани с предсрочното прекратяване на текущия договор на органа за наем в Лондон вследствие на оттеглянето, разходите, свързани със самото преместване, и разходите, свързани с настаняването в новите помещения в Париж. Както е посочено в указанията на Съвета от 22 май 2017 г. за водене на преговори по споразумение с Обединеното кралство, с което да се определят редът и условията за оттеглянето му от Европейския съюз, Обединеното кралство следва изцяло да покрие специфичните разходи, свързани с процеса на оттегляне, като например преместването на установените в Обединеното кралство агенции.

Възможно е да се наложи някои от разходите по преместването да бъдат предварително финансирани от бюджета на ЕС преди влизането в сила на финансовото споразумение. В това отношение Комисията в сътрудничество с Европейския банков орган ще извърши оценка на възможността евентуални допълнителни нужди от финансиране да бъдат посрещнати чрез бюджета на ЕС. При необходимост Комисията ще представи съответни предложения на Европейския парламент и на Съвета в рамките на годишната бюджетна процедура за 2019 г. и евентуално за 2018 г. Това се отнася например за разходите, свързани със самото преместване. Освен това разходите, свързани с настаняването в новите помещения, ще бъдат представени и в рамките на процедурата относно недвижимите имоти, изложена в член 203 от Финансовия регламент[[1]](#footnote-1), съгласно която се изисква предварително одобрение от Европейския парламент и Съвета, преди да бъдат сключени договори, свързани с проекти за недвижими имоти. Очаква се тази процедура да бъде стартирана във възможно най-кратък срок (най-късно в началото на 2018 г.).

2017/0326 (COD)

Предложение за

РЕГЛАМЕНТ НА ЕВРОПЕЙСКИЯ ПАРЛАМЕНТ И НА СЪВЕТА

за изменение на Регламент (ЕС) № 1093/2010 по отношение на седалището на Европейския банков орган

(текст от значение за ЕИП)

ЕВРОПЕЙСКИЯТ ПАРЛАМЕНТ И СЪВЕТЪТ НА ЕВРОПЕЙСКИЯ СЪЮЗ,

като взеха предвид Договора за функционирането на Европейския съюз, и по-специално член 114 от него,

като взеха предвид предложението на Европейската комисия,

след предаване на проекта на законодателния акт на националните парламенти,

като взеха предвид становището на Европейската централна банка[[2]](#footnote-2),

като взеха предвид становището на Европейския икономически и социален комитет[[3]](#footnote-3),

в съответствие с обикновената законодателна процедура,

като имат предвид, че:

(1) Във връзка с нотификацията на Обединеното кралство от 29 март 2017 г. за намерението му да напусне Съюза по силата на член 50 от Договора за Европейския съюз, останалите 27 държави членки, заседаващи в рамките на Съвета по общи въпроси (по член 50), избраха Париж, Франция, за ново седалище на Европейския банков орган.

(2) Предвид член 50, параграф 3 от Договора за Европейския съюз Европейският банков орган следва да е с ново седалище от датата, на която Договорите престанат да се прилагат спрямо Обединеното кралство, или от 30 март 2019 г., в зависимост от това коя от двете дати настъпи по-рано.

(3) С цел да се гарантира нормалната работа на Европейския банков орган на новото му седалище, следва да бъде сключено споразумение с държавата на седалището, преди Европейският банков орган да се премести на това ново седалище.

(4) С цел да се даде достатъчно време на Европейския банков орган да извърши преместването, настоящият регламент следва да влезе в сила спешно.

(5) Поради това Регламент (ЕС) № 1093/2010 на Европейския парламент и на Съвета следва да бъде съответно изменен[[4]](#footnote-4),

ПРИЕХА НАСТОЯЩИЯ РЕГЛАМЕНТ:

Член 1

Член 7 от Регламент (ЕС) № 1093/2010 се заменя със следното:

„*Член 7*

**Седалище**

Органът е със седалище в Париж, Франция.“.

Член 2

Настоящият регламент влиза в сила в деня на публикуването му в *Официален вестник на Европейския съюз*.

Настоящият регламент се прилага от датата, на която Договорите престанат да се прилагат спрямо Обединеното кралство, или от 30 март 2019 г., в зависимост от това коя от двете дати настъпи по-рано.

Настоящият регламент е задължителен в своята цялост и се прилага пряко във всички държави членки.

Съставено в Брюксел на […] година.

За Европейския парламент За Съвета

Председател Председател

1. Регламент (ЕС, Евратом) № 966/2012 на Европейския парламент и на Съвета от 25 октомври 2012 г. относно финансовите правила, приложими за общия бюджет на Съюза и за отмяна на Регламент (ЕО, Евратом) № 1605/2002 на Съвета (ОВ L 298, 26.10.2012 г., стp. 1). [↑](#footnote-ref-1)
2. […] [↑](#footnote-ref-2)
3. […] [↑](#footnote-ref-3)
4. Регламент (ЕС) № 1093/2010 на Европейския парламент и на Съвета от 24 ноември 2010 г. за създаване на Европейски надзорен орган (Европейски банков орган), за изменение на Решение № 716/2009/ЕО и за отмяна на Решение 2009/78/ЕО на Комисията (ОВ L 331, 15.12.2010 г., стр. 12). [↑](#footnote-ref-4)